Dragi roditelji,

sudjelovanjem na znanstveno – stručnoj konferenciji „Odvažni u odgoju i obrazovanju“ puno se pažnje posvetilo mentalnom zdravlju djece, pa je to i bio poticaj da napišem ovo pismo.

Živimo u jako izazovnim vremenima, kako za nas, tako i za našu djecu. Ovim pismom želim ukazati i probuditi svijest da opasnosti za našu djecu vrebaju svugdje, a mi smo „njihove oči i uši“ u ovoj najranijoj dobi, ali zasigurno i kasnije. Zastrašujuća je činjenica i jako me brine saznanje da se dobna granica mentalnih poremećaja spustila na dob od devet, deset godina.

Jedan od najvećih negativnih učinaka na mentalno zdravlje djece imaju internet i mediji, odnosno neprimjereni sadržaji na njima.

NUŽNO je svakodnevno djeci ukazivati na opasnosti društvenih mreža, video igrica, filmova, serija, raznih aplikacija (tik tok, snapchat, whatsapp...). NJIHOV UTJECAJ JE VELIK, A ŠTETA PONEKAD NEPOPRAVLJIVA! Djeca ne trebaju tražiti uzore na društvenim mrežama, filmovima, video igricamama...neprimjerena sadržaja i poistovjećivati se s njima, djeci uzor trebamo biti mi, roditelji i učitelji. Svi ti sadržaji utječu na njihovo mentalno zdravlje (poremećaji spavanja, agresivno ponašanje, nasilje, manjak empatije, impulzivnost, poremećaji ličnosti, pa čak i sucidalna ponašanja).

Primjeri iz hrvatskih škola, učenica 3.razreda sastavlja popis djece koju mrzi i ne želi da postoje, učenik 6.razreda nosi nož, učenica 5. razreda se samoozljeđuje jer trpi zlostavljanje preko tik toka, ... dogodilo se „Prečko“, dogodio se „Beograd“.

Dojam među djecom i mladima, danas općenito, je da se društvo povlači pred agresijom i nasiljem. Stvara se dojam da biti dobar i pristojan više nije prihvatljivo, bitno se uzdići, nije bitno KAKO.

Djeca trebaju biti djeca, a ne kojekakvi „superjunaci“ koje susreću u medijima kroz razne neprimjerene sadržaje.

DJECI NE TREBA ŽIVOT U VIRTUALNOM SVIJETU, SVIJETU KOJI ĆE PRESLIKATI U STVARNOST!

Čujem u posljednje vrijeme među našom djecom, osobito dečkima, nazive video igrica, serija, ali i priče o provedenom vremenu na igralištu. Djeci ne trebaju mobiteli na igralištu, pogotovo što mnogi od njih imaju pametne satove. Crtaju junake iz video igrica s oružjem, pričaju o mega popularnoj seriji Igra liganja (Squid game) punoj nasilja i agresije.

Kažu bolje spriječiti nego liječiti, pa stoga, razgovarajte s djecom, ukazujte na sve ove opasnosti, instalirajte aplikacije kontrole (Family Link) sadržaja koje djeca gledaju, ograničite vrijeme boravka ispred svih vrsta ekrana. Svaku sumnju podijelite i sa učiteljicom, jer zajedno možemo puno bolje i više.

U nadi da ćemo podržati jedni druge, srdačno vas pozdravljam!

Vaša učiteljica

Ivana Kvesić

